《巫峡啼猿歌送丘少府归四明》
明代·林鸿

巫山巫峡连三巴，猿啼三声客思家。
停舟听之声未了，却过青枝犹袅袅。
野人乍来锦宫城，清秋满峡啼猿声。
黄牛滩上怨枫落，白帝祠前哀月明。
商声清冽羽声乱，倏忽东崖复西涧。
久客闻之泪欲干，壮夫听此魂亦断。
故人归卧越山云，忆得啼猿歌送君。
扁舟独宿剡溪夜，叫月三声谁共闻。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。